Imaqarniliaq

Utoqqarnut Siunnersuisoqatigiit

*Piffissaq:* Sisamanngorneq januaarip 7-iat nal 10:00-12:00

*Sumi:* Grethep allaffiani

**Ilaasortat**

Else Lea Olsen, siulittaasoq (Nuuk)

Laannguaq Lynge, siulittaasup tullia (Nuuk)

Jakob Thorsen (Paamiut)

Akulo Larsen (Tasiilaq)

Jonas Napatoq (Ittoqqortoormiit)

**Ingerlatsivimmit**

Grethe Nielsen, Pisortaq

Kirsten Bødker (Fagchefi)

Hendrine Poulsen Lund (Immikkoortortami aqutsisoq)

Lone Rosengreen Pedersen (siunnersorti)

**Ataatsimeeqataasinnaanatik nalunaartut**

Else Lea Olsen

Jonas Napatoq

Hendrine Poulsen Lund

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oqaluuserisassat

1. Ingerlatsivimmit nalunaarutit
2. Ilisimatitsissutit
	1. Missingersuutit 2016 utoqqarnut sulinermut tunngatillugu
	2. Innuttaasunut peqataatitsinermi tusarniaanermilu killiffik
	3. Utoqqanilersiutit
	4. Inummut tapeq pillugu paasissutissat
3. Oqaluuserisassat allat
4. Ingerlatsivimmit nalunaarutit

Akulo Larsen Tasiilameersoq nalunaarpoq, Utoqqarnut Siunnersuisoqatigiinniit tunuarluni. Allamik nutaamik taarserneqarnissani kissaatigaa. Tasiilamili ajoraluartumik sinniisussamik inissisimasoqanngilaq.

Utoqqaat amerliartornerisa kingunerisaanik utoqqarnut immikkoortup aqunneqarnera nukittorsarneqarnissaa qaammatini kingullerni eqqartorneqarpoq. Fagchefit marluk atorfinitsinneqarput, innarluutilinnut immikkoortortami aamma inersimasunut isumassuiffimmi. Utoqqarnut immikkoortortami atorfik inuttaqanngitsoq allagarsiuteqqinneqareerpat fagchefimik allamik atorfinitsitsisoqassaaq.

Aammattaaq aaqqissuusseqqittoqarnerup kingunerisaanik innarluutilinnut utoqqarnullu immikkoortumi aqutsisutut atorfik inuttassarsiuunneqassaaq.

Taamatulli aamma paaqqinniffik, utoqqaat illuat, utoqqarnut najugaqatigiiffiit, angerlarsimaffimmi ikiorteqarneq ulluuneranilu ornittakkat aaqqissugaaneri pitsanngorsarniarlugit allanngortiterneqalerput, aaqqissuussaanikkut pilersaarut nassiunneqarumaarpoq.

Utoqqarnut immikkoortortami piginnaasalinnik atorfinitsitsinissaq ajornakusoornera pillugu arlalitsigut unammilleruminaattoqarpoq. Ingerlatsivik sulisussanut piukkunnartunut orniginarsarnissaa pillugu inissaqartitsinermut atugassanik qinnuteqarpoq.

Ingerlatsivimmit novembarimi Aalborgiliartoqarpoq. Kalaallinik ilinniagaqarsimasunik suliffissaaleqisoqarpoq, ingerlatsiviullu taakku angerlartikkusuppai. Ornittakkat Kalaallit Illuilu inunnik taakkuninnga attaveqartarput. Taamatullu aamma inuit taakku angerlartinniarneqarnerinut Aalborgimi jobcentret suleqatigineqalerpoq.

Nuummi paaqqinniffinni kingusinnerusukkullu Tasiilami utoqqarnut najugaqatigiiffinni kiisalu Paamiuni utoqqaat illuani arlaannaannulluunniit attuumassuteqanngitsumiit nakkutilliinermik suliaqartoqassaaq.

Nuummi utoqqaat illuata aappaani unammilleruminaattoqarpoq, sulisussaaleqineq sulisullu akornanni napparsimanermik sulinngitsuukulaneq annertoorujussuupput. Suleriusissaliortoqarniassammat unammilleruminaatsut nakkutilliisumit qulaajarneqassapput. Ajornartorsiutit sumik patsiseqarnersut nakkutilliinermik nalunaarusiami erseqqissaavigineqassapput, nalunaarusiarlu naammassineqariarpat tamanut saqqummiunneqassaaq. Nakkutilliiartortoq sapaatip-akunnerata tulliani Nuummut tikissaaq. Nuummi utoqqaat illuata aappaani sulisut napparsimakulanerannik ajornartorsiut annikilliartorpoq.

2015-imut missingersuutini akissaqartitsineq pissutigalugu utoqqarnut innarluutilinnullu immikkoortoq 2 million koruuninik aningaasaliiffigineqarnissaanut ingerlatsivik qinnuteqarpoq. Atugarissaarnissamut teknologiimik atortorissaarutinik juulli sioqqullugu inniminniisoqarpoq, soorlu uku: perusuersartarfiit immineerlutik salissinnaasut, GPS, allugiartorfiit apummik aatsitsisinnaasut, kalerriigasuartaatit immikkoortut aamma qipiit arsaaqqanik imallit puigortunngortut atugassaat. Innuttaasumut, sulisunut kommunillu karsianut iluaqutaassammat atugarissaarnissamut teknologiimik atortorissaaruteqalernissamut tunngaviuvoq.

Utoqqarnut Siunnersuisoqatigiinni ilaasortat innuttaasuniit paasissutissanik/allakkanik pissarsisimatillutik ingerlatsivimmut saaffiginnissutiginissaanut tikilluaqqusaapput.

1. Ilisimatitsissutit
	1. Utoqqarnut Siunnersuisoqatigiinnut attuumassuteqartunut 2016-imut missingersuutit

Isumassuinerup paaqqutarinninnerullu pitsanngorsaavigineqarnissaat Isumaginninnermut, Suliffeqarnermut Inuussutissarsiornermullu Ataatsimiititamut Kommunalbestyrelsimullu pingaartuuvoq.

Amerlanerusunik sulilersitsisoqarpoq, ikiorsiissutillu annikilleriarput. Utoqqarnut Immikkoortortami aningaasat ikileriartut utoqqaat amerleriarput, taamaattumik missingersuutit annertusineqarnissaat pisariaqarpoq.

Innarluutilinnut utoqqarnullu immikkoortumi sulisunik piukkunnarsaanermut ilinniartitseqqiinissamullu atugassanik 500.000 koruuninik aningaasaliisoqarpoq.

Ippiarsummi ukiumut ingerlatsinermut atugassat 6,7 millionit aningaasaliissutaapput. Utoqqaat amerlanerulernikuummata puigortunngortunut suliniutit, sulisumik ataatsimik ilallugit, annertusaaffigineqarput.

Piginnaanngorsaanermik suliniummut atatillugu utoqqarnut immikkoortortaq sulisunik marlunnik ilaneqarpoq. Utoqqaat pitsaanerusumik inuuneqarnissaat pillugu immikkoortumi pitsaaliuinermut suliniutit pitsanngorsarneqassapput.

Paamiuni utoqqaat illuata sanaartorneqarnera ukioq manna aallartinneqassaaq, affaa Namminersorlutik Oqartussanit affaalu kommunimit akilerneqassaaq. Tasiilami utoqqaat illuliornissamut aningaasaliisoqassaaq. Maanna ulluunerani sammisassaqartitsisoqarsinnaanngussaaq.

* 1. Innuttaasunik peqataatitsineq tusarniummullu akissummut killiffiugallartoq

Kommunimi illoqarfiit tamakkerlugit maanna innuttaasunik ataatsimiititsiffioreerput. Innuttaasunik ataatsimiititsinerit ornigarneqarluarput, ingerlatsivillu isumassarsianik pissarsilluarpoq. Pissarsiat katersorneqarput, qulequtakkuutaarlugillu immikkoortiterneqarlutik. Pissarsiat qulequtakkuutaarlugit immikkoortiterneqarsimasut Immikkoortumut pilersaarusiortartoqatigiinnut tunniunneqarput, taakkulu suleriaqqinnissamut maanna suleqatigiissitaliuleruttorput.

Grethe H. Nielsenip Utoqqarnut Siunnersuisoqatigiinni ilaasortat innuttaasunik ataatsimiititsinermi annertuumik ikiuunnerat pillugu qutsavigai.

* 1. Utoqqalinermi pensionisiat

Utoqqalinermik pensionit pillugit Inatsisartut inatsisaat nutaaq januaarip aallaqqaataani 2016 atuutilerpoq. Pensionisiaqalernissamut 65-inik ukioqalersimanissaq januaarip aallaqqaataa 2017-imi 66-inut qaffanneqassaaq aamma januaarip aallaqqaataani 2021-imi 67-inut qaffanneqarluni. Suleruloorsimanerli pissutaalluni pisinnaasat killeqalersimappata immikkut akuersissuteqartoqarsinnaavoq.

Inatsit taanna arlalitsigut allannguuteqarpoq:

* Tunngaviusumik pensionit tapillu tunniunneqartarput. Namminersorlutillu Oqartussat taakkununnga naatsorsueriaasiornikuupput.
* Qanigisaasut perulullutik nappasimaneranut aamma/imaluunniit toqukkut qimagunnerannut atatillugu angalanissamut akiliunneqarnissaq qinnutigineqarsinnaavoq. Billettip akia utertillugu akilerneqassanngilaq.
* Pensionisialittut inummut ataatsimut isertinneqarsinnaasut 221.111 koruuninut killeqarput.
* Isertitat piffissami pineqartumi atuuttut aallaavigineqartarput.

Pensionisiaqarnissamut siusinnerusukkut itigartinneqarsimasut ingerlatsivimmiit allaffigineqareerput. Pensionit pillugit allakkani ilisimatitsissutigineqarput, qinnuteqarfissarlu ilanngullugu nassiunneqarluni.

Utoqqarnut pensioninut tunngasut innuttaasunut allakkat assilineri utoqqarnut siunnersuisoqatigiit ilaasortaannut nassiunneqassapput.

* 1. Aningaasanut atugassiissutinut tapit pillugu paasissutissiissut

Kommunalbestyrelse aningaasat nammineq atorsinnaasanut aalajangersaanikuuvoq:

* Kisimiittunut 6.000 koruunit.
* Aappariinnut 9.000 koruunit.

Pensionisiallit, aalajangersimasumik aningaasartuutit tamarmik akilereernerini aningasat atorsinnaasat aalajangersimasumik annertussusiliussamit ikinneruppata tapinik, qinnuteqarsinnaapput. Tapiusinnaasunik qinnuteqarnissaq pensionisiaqartup nammineq akisussaaffigaa.

1. Taasariaqartut allat

Jakob tusarusuppaa, qanimut tikilluni ataatsimeeqatigiinnissamut periarfissaqarnersoq. Immikkoortortamut pilersaarutip naammassineqarneranut atatillugu qanimut tikilluni ataatsimeeqatigiittoqarsinnaassanersoq Ingerlatsiviup misissussavaa. Utoqqarnut Siunnersuisoqatigiit qanimut naapillutik ataatsimiinnissaat pisinnaassanersoq nalunaarfigineqannginnerini Isumaginninnermut, Suliffeqarnermut Inuussutissarsiornermullu Ataatsimiititami eqqartorneqaqqaassaaq.

Jakob Thorseni nalunaarpoq, Paamiuni utoqqaat innuttaasullu innarluutillit januaarip 14-ianni 2016 ukiortaarsiortinneqassasut.

Utoqqarnut Siunnersuisoqatigiit tullissaani ataatsimiinnissaat 2016-imi februaarip qiteqqunnerani pissaaq.